SKRIFTLIG FORESPØRGSEL E-1929/02

af Matti Wuori (Verts/ALE) til Kommissionen

(3. juli 2002)

Om: Sagen om den russiske militære journalist Gregory Pasko

Den russiske Højesteret har fastsat datoen for sin domsforhandling i spionagesagen mod journalisten Gregory Pasko til den 25. juni. Domfældelsen af Gregory Pasko har medført vældige protester både i og uden for Rusland. Europa-Parlamentet vedtog den 7. februar 2002 en beslutning om fængslingen af den russiske militære journalist Gregory Pasko og lukningen af TV 6 (P5_TA(2002)0067).

Et spørgsmål, som ikke har været genstand for særlig opmærksomhed, er den betydelige misinformation om Paskos sag fra de russiske myndigheders og de statskontrollerede mediers side.

Præsident Putin erklærede på mødet med Jacques Chirac i Paris i januar 2002 offentligt, at det var en ubestridt kendsgerning, at Gregory Pasko havde overført klassificerede oplysninger til Japan. Det er ikke sandt. Gregory Pasko blev dømt for at indsamle oplysninger med henblik på at udlevere dem, men udleveringen fandt aldrig sted.

Endvidere har det Kreml-kontrollerede nationale ORT-TV sendt flere programmer om denne sag. Disse programmer fremlægger en meget upålidelig version af begivenhederne og fremtræder som et forsøg på at tilsvine Gregory Pasko i offentlighedens opfattelse som en forræder og spion.

Er Kommissionen klar over situationen med hensyn til Gregory Paskos sag? Eftersom den endelige dom over Gregory Pasko endnu ikke er afsagt, forekommer ovennævnte ikke at være i overensstemmelse med princippet om uskyldsformodning. Vil Kommissionen tage dette op med de relevante russiske myndigheder? Vil Kommissionen fortsætte med at overvåge Gregory Pasko-sagen, og hvilke konkrete skridt vil den påtænke i så henseende?

Samlet svarafgivet på Kommissionens vegne af Christopher Pattenpå skriftlige forespørgsler E-1929/02 og E-1978/02

(30. juli 2002)

Kommissionen deler bekymringen over Gregory Paskos situation. Hans domfældelse har fundet sted, uden at de grundlæggende forudsætninger for uafhængighed og retfærdig rettergang er iagttaget, f.eks. offentlighed. Kommissionen håber, at de kompetente russiske myndigheder finder en hurtig løsning på Gregory Paskos beklagelige personlige situation.

Bortset fra Gregory Paskos uheldige personlige situation er denne sag også beklagelig, eftersom den er et led i en udvikling mod ringere pressefrihed i Rusland. Militærdomstolens afgørelse i højesteret den 25. juni 2002 om afvisning af Gregory Paskos appel faldt sammen med en række andre domstolsafgørelser, som har vakt bekymring blandt menneskerettighedsaktivister i Rusland såvel som på internationalt plan. I denne forbindelse skal det bemærkes, at den fælles erklæring på topmødet den 29. maj bekræfter vort fælles mål om at øge respekten i samfundet for de demokratiske principper og menneskerettighederne. Forsvaret for ytringsfriheden er grundlæggende i denne sammenhæng.

EU har rejst den særlige sag vedrørende Gregory Pasko over for de russiske myndigheder. Kommissionen er parat til at tage yderligere diplomatiske skridt, hvis udviklingen kræver det.

Mere generelt vil EU fortsat rejse spørgsmålet om ytringsfriheden og den redaktionelle frihed i den politiske dialog med Rusland, navnlig nødvendigheden af at stå vagt om de vigtige fremskridt, der er gjort med hensyn til ytringsfriheden siden 1991. Dette er et vigtigt element i vore bestræbelser på at bygge et strategisk partnerskab baseret på fælles grundværdier mellem EU og Rusland.